कल मैंने मोहन श्रोत्रिय सर की वाल पर उनका एक व्यक्तव्य पढ़ा, पिछले कई दिनों से मैंने मोहन सर को इसी तरह के मुद्दों को उठाते और बराबर उन पर अपनी असहमति दर्ज करते देखा है! मोहन सर ने हमेशा कविता को लिंग भेद और वरिष्टता के पूर्वाग्रह से अलग रखके देखने की हिमायत की है! मेरे लिए और मेरे जैसे अनेक नवोदित लोगों के लिए, जो बराबर लिखते हुए कुछ सार्थक करने की चाह में संघर्षरत हैं मोहन सर एक ऐसे वटवृक्ष की तरह हैं, जिसकी छाह में नवांकुर बचे रहते हैं पूर्वाग्रहों से ग्रसित आलोचनाओं की कड़ी धूप से..... मोहन सर ने हमेशा लेखन को स्त्री लेखन या पुरुष लेखन जैसे अलंकारों से मुक्त करने का आग्रह किया है! कुछ ऐसी ही प्रतिक्रिया उनकी तब होती है जब नए कवियों कि कविताओं को इसलिए खारिज कर दिया जाता है कि लोगों को लगता है कि नए लोग वे कविता के प्रति गंभीर नहीं हैं, या लेखन को सामाजिक सरोकारों से नहीं जोड़ा गया, या कविता में वो गहराई या जटिलता नहीं है जो पुराने समय के कवियों के पास थी!